ΓΡΑΠΤΗ ΕΡΩΤΗΣΗ E-1135/96 υποβολή: Amedeo Amadeo (NI) προς την Επιτροπή (13 Μαΐου 1996)

Θέμα: Άμεσες επενδύσεις

Σε σχέση με την εναρμόνιση σε διεθνές επίπεδο των διατάξεων που εφαρμόζονται στις άμεσες επενδύσεις, επισημαίνεται ότι κατά τη συνεδρίαση του Συμβουλίου Υπουργών του ΟΟΣΑ, η οποία διεξήχθη στα τέλη Μαΐου 1995 στο Παρίσι, επιβεβαιώθηκαν ορισμένες επιλογές και διατυπώθηκε το αίτημα να ξεκινήσουν πάραυτα οι διαπραγματεύσεις εντός του ΟΟΣΑ, ενώ οι συμμετέχοντες στη συνεδρίαση ζήτησαν επιπλέον τη διεξαγωγή προκαταρκτικής συζήτησης στο πλαίσιο του ΠΟΕ και την καθιέρωση συνεργασίας μεταξύ των δύο οργανισμών στο συγκεκριμένο τομέα.

Δεν θα θεωρούσε η Επιτροπή σκοπιμότερη τη διαπραγμάτευση της πολυμερούς συμφωνίας περί επενδύσεων από τον Παγκόσμιο Οργανισμό Εμπορίου.

Ωστόσο, και δεδομένου ότι ο ΟΟΣΑ έχει ήδη αρχίσει τις διαπραγματεύσεις, δεν θεωρεί η Επιτροπή ότι η Κοινότητα και τα κράτη μέλη θα πρέπει να συμμετάσχουν ενεργώς, χωρίς όμως να λησμονούν την ανάγκη μελλοντικής συμφωνίας σε επίπεδο ΠΟΕ;

Απάντηση του κ. de Silguy εξ ονόματος της Επιτροπής (14 Ιουνίου 1996)

Η Επιτροπή, στην ανακοίνωσή της « Ίσοι όροι ανταγωνισμού για τις άμεσες επενδύσεις παγκοσμίως» ((COM(95) 42. )), διατυπώνει την άποψη ότι οι πολυμερείς κανόνες για την ελεύθερωση και την προστασία των επενδύσεων, που εγγυώνται την πλέον φιλελεύθερη αντιμετώπιση και την υψηλή προστασία των επενδύσεων, είναι ιδιαίτερα ευπρόσδεκτοι στο μεταβαλλόμενο οικονομικό περιβάλλον, που χαρακτηρίζεται από την έντονη αναβάθμιση του ρόλου και της σημασίας των ροών κεφαλαίου στη διεθνή οικονομική συνεργασία. Η Επιτροπή διατύπωσε το αίτημα να αρχίσει το Συμβούλιο διαπραγματεύσεις για τους διεθνείς κανόνες όσον αφορά τις ξένες άμεσες επενδύσεις (ΞΑΕ) με την ευρύτερη δυνατή συμμετοχή, τα αποτελέσματα των οποίων θα πρέπει να ενσωματωθούν στο σύστημα του Διεθνούς Οργανισμού Εμπορίου (ΠΟΕ), να ζητήσει από τον ΟΟΣΑ, ως συμβολή στην ενίσχυση του πολυμερούς συστήματος, να συνεχίσει το έργο του που έχει ως στόχο την επίτευξη πολυμερούς συμφωνίας για τις επενδύσεις, και να ζητήσει τη διεξαγωγή προκαταρκτικής συζήτησης στο πλαίσιο του ΠΟΕ για την κατά το δυνατόν ταχύτερη έναρξη επίσημων διαπραγματεύσεων.

Στις 10 Απριλίου 1995 το Συμβούλιο επιβεβαίωσε την εν λόγω διττή προσέγγιση, αναθέτοντας στην Επιτροπή την εντολή να συμμετάσχει στις διαπραγματεύσεις του ΟΟΣΑ και να αρχίσει, στο πλαίσιο του ΠΟΥ, τις προπαρασκευαστικές εργασίες για τη διεξαγωγή διαπραγματεύσεων σε μεταγενέστερο στάδιο.

Η Επιτροπή δεν θεωρεί ότι η ενεργή συμμετοχή στις διαπραγματεύσεις ΟΟΣΑ είναι ασυμβίβαστη με τις προκαταρκτικές εργασίες στο πλαίσιο του ΠΟΕ. Όσον αφορά το συντονισμό, οι δύο προσεγγίσεις είναι, εκ πρώτης όψεως, συμπληρωματικές. Κατά τη συνεδρίαση του συμβουλίου υπουργών του ΟΟΣΑ που διεξήχθη το 1995, διατυπώθηκε το αίτημα οι διαπραγματεύσεις να ολοκληρωθούν με πολυμερή συμφωνία για τις επενδύσεις (ΠΣΕ) μέχρι τη συνεδρίαση του 1997. Εάν το εν λόγω χρονοδιάγραμμα τηρηθεί, και υπό την προϋπόθεση ότι η συνεδρίαση υπουργών του ΠΟΥ το Δεκέμβριο του 1996 θα ζητήσει την έναρξη διαπραγματεύσεων, δεν θα υπάρξει αλληλεπικάλυψη των διαπραγματεύσεων. Επιπλέον, σε επίπεδο ουσίας, θεωρείται ότι ΠΣΕ θα συμβάλει σημαντικά στην επίτευξη συμφωνίας σε ευρύτερη γεωγραφική βάση, δεδομένου ότι θα οδηγήσει στη σύναψη διεθνούς συμφωνίας στο άμεσο μέλλον, ενώ οι διαπραγματεύσεις στο πλαίσιο του ΠΟΥ θα καταλήξουν αργότερα σε ανάλογους δεσμευτικούς κανόνες. Επιπλέον, η εμπειρογνωμοσύνη του ΟΟΣΑ στον τομέα των επενδύσεων, το γεγονός ότι υφίστανται ήδη ανειλημμένες υποχρεώσεις, και το ενδεχόμενο οι διαπραγματεύσεις του ΟΟΣΑ να καταλήξουν σε συμφωνία υψηλού επιπέδου, αποτελεί εγγύηση ότι η συμφωνία περί επενδύσεων θα αποτελέσει σταθερή βάση για μεταγενέστερες προσπάθειες στο πλαίσιο του ΠΟΥ.

Οι διαπραγματεύσεις ΟΟΣΑ άρχισαν το Σεπτέμβριο του 1995. Παρά την επιτευχθείσα πρόοδο παραμένει σημαντικός αριθμός θεμάτων τα οποία πρέπει να καλυφθούν και να αποτελέσουν το αντικείμενο συμφωνίας. Η Επιτροπή συμμετέχει ενεργά στις εν λόγω διαπραγματεύσεις βάσει της εντολής που έλαβε από το Συμβούλιο και σε στενή συνεργασία με τα κράτη μέλη.

Η ΠΣΕ, σύμφωνα με την εντολή του συμβουλίου υπουργών του ΟΟΣΑ το 1995, θα αποτελεί ελεύθερη συμφωνία, δηλαδή ανοικτή σε χώρες που δεν ανήκουν στον ΟΟΣΑ αλλά θέλουν και μπορούν να αναλάβουν τις υποχρεώσεις της εν λόγω συμφωνίας. Ωστόσο, δεν είναι σαφές σε ποιο βαθμό οι τρίτες χώρες θα προσχωρήσουν σε ΠΣΕ που έχει ήδη αποτελέσει αντικείμενο διαπραγματεύσεων στο πλαίσιο του ΟΟΣΑ χωρίς να έχουν συμμετάσχει προηγουμένως στις διαπραγματεύσεις. Επιπλέον, η ύπαρξη αποτελεσματικών κανόνων για τις επενδύσεις σε τρίτες χώρες θα ευνοήσει περαιτέρω την παγκόσμια οικονομία, λαμβανομένης υπόψη νομική κατάσταση σε ορισμένες από τις εν λόγω χώρες και τον αναβαθμιζόμενο ρόλο τους ως χώρες υποδοχής ξένων επενδύσεων. Τέλος, οι διεθνείς κανόνες για τις επενδύσεις θα πρέπει, στην ιδανική περίπτωση, να έχουν τον ύψιστο βαθμό συμβατότητας με τους υφιστάμενους κανόνες βάσει της συμφωνίας ΠΟΥ. Οι εν λόγω κανόνες, ιδίως στη γενική συμφωνία επί των συναλλαγών στον τομέα των υπηρεσιών (GATS), καλύπτουν ήδη σε κάποιο βαθμό τις ξένες άμεσες επενδύσεις. Οι εν λόγω παράγοντες θα συνεχίσουν να συνηγορούν υπέρ της επεξεργασίας διεθνών κανόνων για την ελεύθερωση και την προστασία των επενδύσεων στο επίπεδο του ΠΟΥ.

Η Επιτροπή, ανταποκρινόμενη στο αίτημα του Συμβουλίου να προπαρασκευάσει τις διαπραγματεύσεις στη Γενεύη, έχει μέχρι στιγμής αναπτύξει διάφορες δραστηριότητες που σχετίζονται με τη σύσταση ανεπίσημης ομάδας εργασίας στο πλαίσιο του ΠΟΥ. Η Επιτροπή συμμετείχε στη χρηματοδότηση δύο σεμιναρίων που διοργάνωσε η Διάσκεψη των Ηνωμένων Εθνών για το Εμπόριο και την Ανάπτυξη για θέματα ΞΑΕ στη Γενεύη, και μίας διάσκεψης για τις ευρωπαϊκές ΞΑΕ στην Ασία την 1η Απριλίου 1996 στη Γενεύη.